Preşedintele Partidului Naţional Liberal (PNL), Nicolae Ciucă, a declarat marţi, într-o conferinţă de presă la Timişoara, că îi place "eticheta de politician atipic" şi că îşi doreşte să rămână astfel, să facă politică aşa cum crede el că este bine, "cu oameni, pentru oameni", relatează Agerpres.
Liderul PNL a răspuns astfel unei întrebări a presei referitoare la faptul că acea carte pe care o va lansa ar avea legătură cu intenţia sa de a candida la Preşedinţia României.
"Am văzut că mai mulţi colegi din alte partide mi-au spus că nu sunt din filmul acesta. Nici nu vreau să fiu din 'filmul acesta', ci vreau să fiu din filmul meu. Şi pentru că nu sunt perceput ca fiind un politician tipic mediului politic din România, chiar îmi place această etichetă de politician atipic şi vreau să rămân atipic şi să fac politică aşa cum cred eu că este bine şi cum consider eu că este bine să facem politică, cu oameni, pentru oameni, cu empatie şi dragoste faţă de oameni şi mai ales cu responsabilitate pentru ceea ce le spunem oamenilor şi cum ne angajăm să facem lucrurile pentru oameni", a afirmat Nicolae Ciucă, într-o conferinţă de presă.
Liderul liberal a arătat că acea carte la care lucrează va fi o descriere a tot ceea ce vrea lumea să ştie despre el.
"Lipsind din acest peisaj atâţia ani, mi se pare un mijloc prin care se pot afla foarte multe lucruri despre un om. Cartea încă nu e terminată", a mai menţionat preşedintele PNL.